## Odluka Ustavnog suda Republike Hrvatske broj U-VIIA-2303/2005 od 24. svibnja 2005.

### NN 66/2005 (30.5.2005.), Odluka Ustavnog suda Republike Hrvatske broj U-VIIA-2303/2005 od 24. svibnja 2005.

# USTAVNI SUD REPUBLIKE HRVATSKE

**1321**

Ustavni sud Republike Hrvatske, u II. Vijeću za
izborne sporove, u sastavu sudac Mario Kos, predsjednik Vijeća, te suci Jasna Omejec i Smiljko Sokol, članovi
Vijeća, odlučujući u izbornom sporu o žalbi za zaštitu izbornog prava Ive Blažanovića iz Donjih Kukuruzara,
na sjednici održanoj 24. svibnja 2005. godine, jednoglasno je donio

## ODLUKU

I. Usvaja se žalba Ive Blažanovića,
nositelja Nezavisne općinske liste za izbor članova Općinskog vijeća Općine
Donji Kukuruzari, protiv rješenja Županijskog
izbornog povjerenstva Sisačko-mosla­vačke županije, klasa: 013-01/05-01/01, urbroj:
2176/01-05-254 od 20. svibnja 2005. godine.

II. Poništava se rješenje Županijskoga izbornog
povjerenstva Sisačko-moslavačke županije, klasa: 013-01/05-01/01, urbroj: 2176/01-05-254 od 20. svibnja 2005. godine.

III. Ova odluka objavit će se u »Narodnim
novinama«.

```
Obrazloženje
```

```

```

1. Ivo Blažanović
podnio je žalbu protiv rješenja Županijskog izbornog povjerenstva
Sisačko-moslavačke županije, klasa: 013-01/05-01/01, urbroj:
2176/01-05-254 od 20. svibnja 2005. godine, (u daljnjem tekstu: nadležni ŽIP),
kojim je uvažen prigovor Hrvatske demokratske zajednice, Općinskog odbora Donji
Kukuruzari.

Žalitelj u žalbi Ustavnom sudu navodi kako je
Općinsko izborno povjerenstvo Općine Donji Kukuruzari
dana 16. svibnja 2005. godine donijelo odluke o izboru članova Općinskog vijeća
Općine Donji Kukuruzari, klasa: 013-01/05-01/01, urbroj: 2176/07-01-05-45 i klasa: 013-01/05-01/01, urbroj: 2176/07-01-05-47, prema kojima je Nezavisna
općinska lista nositelja Ive Blažanovića osvojila
četiri (4) vijećnička mjesta, a skupina stranaka izvan liste Hrvatske
demokratske zajednice – HDZ sedam (7) vijećničkih mjesta. Navodi da je protiv
navedenih odluka Općinski odbor Hrvatske demokratske zajednice iz Donjih Kukuruzara dana 18. svibnja 2005. godine podnio prigovor
koji je osporenim rješenjem uvažen od strane ŽIP-a. Smatra da je osporenim
rješenjem ŽIP-a napravljen presedan u pravnoj i izbornoj praksi, te da je takvo
rješenje pravno neutemeljeno.

2. Nadležni ŽIP je u točki I. osporenog rješenja
uvažio prigovor Hrvatske demokratske zajednice, Općinskog odbora Donji Kukuruzari na odluku Općinskoga izbornog povjerenstva
Općine Donji Kukuruzari o utvrđivanju i objavljivanju
rezultata glasovanja na izborima održanima 15. svibnja 2005. godine za izbor predstav­nika (vijećnika)
Općinskog vijeća Općine Donji Kukuruzari, te na
odluku istog Povjerenstva o zastupljenosti predstavnika nacionalnih manjina u
Općinskom vijeću Općine Donji Kukuruzari i na odluku
o povećanju broja zastupnika radi postizanja zastupljenosti predstav­nika srpske nacionalne manjine u Općinskom vijeću Općine
Donji Kukuruzari, sve donesene 16. svibnja 2005.
godine i riješio:

I. Mijenja se odluka Općinskoga izbornog
povjerenstva Općine Donji Kukuruzari od 16. svibnja
2005. godine o objavljivanju rezultata glasovanja na izborima održanim 15.
svibnja 2005. godine za izbor predstavnika (vijećnika) Općinskog vijeća Općine
Donji Kukuruzari, toč. IV.
odluke pod točkom 2. tako da je NEZAVISNA OPĆINSKA LISTA, nositelja Ive Blažanovića, dobila 3 mjesta, te su s te kandidacijske liste izabrani sljedeći kandidati:

1. IVO BLAŽANOVIĆ

2. ANKICA SOVIĆ

3. ĐORĐE BOGDANOVIĆ

U ostalom dijelu navedena odluka ostaje
neizmijenjena.

II. Mijenja se odluka Općinskoga izbornog
povjerenstva Općine Donji Kukuruzari, klasa:
013-01/05-01/01, urbroj: 2176/07-01-05, od 16.
svibnja 2005. godine o zastupljenosti predstavnika nacionalnih manjina u
Općinskom vijeću Općine Donji Kukuruzari na način da
se toč. 1/ mijenja, te se utvrđuje da su na izborima
predstavnika (vijećnika) Općinskog vijeća Općine Donji Kukuruzari
15. svibnja 2005. godine izabrana tri predstavnika srpske nacionalne manjine i
to:

1. S KANDIDACIJSKE LISTE BROJ 2.

HRVATSKA NARODNA STRANKA – HNS         2 predstavnika

i to: 1. JOVO DABIĆ

2. MILOŠ BOROJEVIĆ

2. S KANDIDACIJSKE LISTE BROJ 4.

NEZAVISNA OPĆINSKA LISTA

Nositelj liste – Ivo Blažanović                                      1
predstavnik

i to: 1. ĐORĐE BOGDANOVIĆ

Točka II/ se mijenja, te se utvrđuje da je u
smislu čl. 10. st. 2. Zakona o izborima predstavnika
(vijećnika) Općinskog vijeća Općine Donji Kukuruzari
održanim 15. svibnja 2005. godine postignuta zastupljenost predstavnika srpske
nacionalne manjine u skladu sa Statutom Općine Donji Kukuruzari.

III. Poništava se odluka Općinskoga izbornog
povjerenstva Općine Donji Kukuruzari, klasa:
013-01/05-01/01, urbroj: 2176/07-01-05 od 16. svibnja
2005. godine o povećanju broja zastupnika (vijećnika) Općinskog vijeća Općine
Donji Kukuruzari za jednog člana radi postizanja zastupljenosti
predstavnika srpske nacionalne manjine u Općinskom vijeću Općine Donji Kukuruzari.

U obrazloženju osporenog rješenja nadležni ŽIP
navodi da je dana 18. svibnja 2005. godine Hrvatska demokratska zajednica,
Općinski odbor Donji Kukuruzari, podnio prigovor
protiv navedenih odluka Općinskoga izbornog povjerenstva Općine Donji Kukuruzari (u daljnjem tekstu: nadležni OIP), navodeći da
je Anton Tadić, koji je izabran za vijećnika Općinskog vijeća Općine Donji Kukuruzari na izborima održanima 15. svibnja 2005. godine,
kao kandidat s Nezavisne općinske liste nositelja Ive Blažanovića
(žalitelja), u međuvremenu odjavio svoje prebivalište s područja Općine Donji Kukuruzari, te je time nastupila nova okolnost, zbog čega
više ne može biti član Općinskog vijeća Općine Donji Kukuruzari.

Osporeno rješenje nadležni ŽIP temelji na članku
2. stavku 2. Zakona o izboru članova predstavničkih tijela jedinica lokalne i
područne (regionalne) samouprave (»Narodne novine«, broj 33/01., 10/02. –
odluka Ustavnog suda Republike Hrvatske broj: U-I-39/2002, 155/02. – članak 43.
stavak 2. Ustavnog zakona o pravima nacionalnih manjina, 45/03., 43/04. –
odluka Ustavnog suda Republike Hrvatske broj: U-l-2494/2002, 40/05. i 44/05. –
pročišćeni tekst; u daljnjem tekstu: Zakon o lokalnim izborima), koji propisuje
da se za člana predstavničkog tijela jedinice može kandidirati i biti izabran
hrvatski državljan s navršenih 18 godina života koji
ima prebivalište na području jedinice za čije se predstavničko tijelo izbori
provode.

Navodi da je prema podacima MUP-a RH, PU
Sisačko-moslavačke, Odjela upravnih, inspekcijskih i poslova zaštite i
spašavanja od 20. svibnja 2005. godine, Anton Tadić odjavio 19. svibnja 2005.
godine prebivalište u Donjim Kukuruzarima, te da je
isti dan prijavio prebivalište u Gradu Petrinji, pa se zbog toga u Općinsko
vijeće Općine Donji Kukuruzari smatra izabranim
sljedeći kandidat s Nezavisne općinske liste, pod rednim brojem četiri (4.), Đorđe Bogdanović.

Nadležni ŽIP nadalje navodi da je Đorđe Bogdanović po nacionalnosti
Srbin, pa je njegovim izborom u Općinsko vijeće Općine Donji Kukuruzari postignuta nacionalna zastupljenost predstavnika
srpske nacionalne manjine u predstavničkom tijelu Općine Donji Kukuruzari, radi čega su i izmijenjene odluke nadležnog
OIP-a o utvrđivanju i objavljivanju rezultata glasovanja za izbor predstavnika
(vijećnika) Općine Donji Kukuruzari i odluka
Povjerenstva o zastupljenosti predstavnika nacionalnih manjina Općinskog vijeća
Općine Donji Kukuruzari od 16. svibnja 2005. godine.

*Žalba je
osnovana.*

3. Ustavni sud nespornom utvrđuje činjenicu da
je Anton Tadić, kandidat na Nezavisnoj općinskoj listi nositelja Ive Blažanovića (žalitelja), na dan održavanja lokalnih izbora
za članove Općinskog vijeća Općine Donji Kukuruzari
15. svibnja 2005. godine, imao prebivalište u Općini Donji Kukuruzari,
te je na dan donošenja Odluke nadležnog OIP-a o utvrđivanju i objavljivanju
rezultata glasovanja za izbor predstavnika (vijećnika) Općine Donji Kukuruzari i odluka Povjerenstva o zastupljenosti predstavnika
nacionalnih manjina Općinskog vijeća Općine Donji Kukuruzari
(16. svibnja 2005. godine) pravovaljano utvrđen izabranim članom Općinskog
vijeća Općine Donji Kukuruzari.

Ustavni sud nespornom utvrđuje i činjenicu da
prva, konstituirajuća sjednica Općinskog vijeća
Općine Donji Kukuruzari još nije sazvana u skladu s
člankom 67. stavkom 1. Zakona o lokalnim izborima (pročišćeni tekst), pa
članovima izabranim na lokalnim izborima održanim 15. svibnja 2005. godine
mandat još nije potvrđen.

Članak 7. alineja 4. Zakona o lokalnim izborima
propisuje:

Članu predstavničkog tijela mandat prestaje
prije isteka redovitog četverogodišnjeg mandata u sljedećim slučajevima:

– ako odjavi prebivalište s područja jedinice,
danom odjave prebivališta.

Činjenica odjave prebivališta izabranog člana
Antona Tadića iz Općine Donji Kukuruzari postat će
pravno relevantna, prema tome, nakon što se Općinsko vijeće Općine Donji Kukuruzari konstituira, a najranije na samoj konstituirajućoj sjednici kad će nadležno tijelo Općinskog
vijeća Općine Donji Kukuruzari po službenoj dužnosti
utvrditi i objaviti pravovaljane mandate izabranih vijećnika.

Ustavni sud smatra, naime, da u razdoblju između
dana održavanja izbora i dana konstituiranja predstavničkog tijela jedinice
lokalne i područne (regionalne) samouprave, izborna povjerenstva nisu tijela
koja bi mogla biti nadležna za donošenje odluka u slučaju ostvarenja
pretpostavki iz članka 7. Zakona o lokalnim izborima (pročišćeni tekst).

Ustavni sud na kraju napominje da pisana izjava
Antona Tadića, kojom izjavljuje da je promjenu prebivališta morao izvršiti pod
prisilom, može biti osnova za postupanje nadležnoga državnog odvjetništva, a ne
predmet izbornog spora.

4. Slijedom izloženog, na temelju članka 128.
alineje 9. Ustava Republike Hrvatske te odredbe članka 87. točke 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), donesena je odluka kao u izreci.

Broj: U-VIIA-2303/2005

Zagreb, 24. svibnja 2005.

USTAVNI SUD REPUBLIKE HRVATSKE

Predsjednik Vijeća

**Mario Kos**, v. r.

Odluka, NN 66/2005-1321